**José Tunel Cabaleiro**, máis coñecido como **Talladas**, nado en Redondela o 3 de agosto de 1912 e finado no mesmo lugar o 8 de marzo de 1993, foi un futbolista galego que xogaba de porteiro.

Tras comezar no Redondela e no Porriño, disputou co Unión Sporting de Vigo a histórica campaña 1935/36 na Segunda División. Ao remate desta marchou ao Brasil para xogar no Galícia de Salvador. Pouco despois converteuse no primeiro galego e o primeiro español en xogar no Flamengo, así como no seu primeiro gardameta estranxeiro. A continuación foi tamén o primeiro e único español en vestir a camiseta do Santos FC, equipo no que estivo de 1938 a 1941. Rematou a súa carreira no Jabaquara.

Traxectoria
-----------

### Inicios

Naceu en Redondela, onde seu pai tiña unha pequena empresa de transporte de pasaxeiros con carruaxes de cabalos. Xogou no Redondela e no Porriño, ata que en agosto de 1935 foi fichado polo Unión Sporting de Vigo, para disputar a histórica campaña 1935/36 na Segunda División. O equipo rematou na derradeira posición do grupo despois de sumar só tres vitorias (fronte a Sporting de Gijón, Valladolid e Deportivo da Coruña) e un empate (fronte ao Zaragoza).

### Galícia EC

O 4 de marzo de 1936 embarcou para o Brasil no buque Antonio Delfino, despois de recibir unha oferta do Galícia Esporte Clube, o equipo creado en Salvador de Baía por emigrantes galegos tres anos antes. A oferta chegoulle despois de que o vise xogar Emilio Cal, un dos directivos do Galícia. As súas primeiras actuacións no equipo baiano foron malas, debido a que estaba acostumado a xogar de día, mentres que os partidos do Galícia no Campo da Graça disputábanse de noite e con luz artificial, por mor da calor que facía polo día.

Con todo, un gran partido contra o Vasco da Gama e unhas boas actuacións posteriores fixeron que gañase fama e contribuíron ao segundo posto do equipo no Campionato Baiano, por detrás do Bahia. Ademais foi convocado para unha xira por Pernambuco coa selección do Estado de Baía.

### Flamengo

O seu bo facer fixo que se interesara por el o Flamengo, que andaba na busca dun porteiro, e finalmente foi contratado despois de que un amigo do presidente do club lle dixese a este que Talladas era mellor que os porteiros da selección brasileira, Rei e Jurandir. Así, o 14 de febreiro de 1937 converteuse no primeiro futbolista español da historia do Flamengo, e un dos dous únicos en todo o século XX, xunto ao pontevedrés Ufarte. Foi ademais o primeiro gardameta estranxeiro do equipo. 

No club de Río de Xaneiro tivo como competidor polo mesmo posto ao brasileiro Dorival Knipel, alcumado Yustrich, e compartiu equipo entre outros con Leônidas e Fausto. Xogou 19 partidos co equipo vermello e negro, que acabou segundo no Campionato Carioca por detrás do seu máximo rival, o Fluminense. 

### Santos FC

A comezos de 1938 trasladouse a Santos, no estado de São Paulo onde fichou polo Santos FC. Debutou o 9 de xaneiro nunha vitoria fronte ao Corinthians no Vila Belmiro e pronto destacou pola súa gran elasticidade e flexibilidade. Xogou catro anos no equipo, disputando 67 partidos. Foi o único futbolista español en militar no club santista en toda a súa historia.

### Jabaquara

A finais de 1941 fichou polo Hespanha FC, logo chamado Jabaquara, tamén vencellado á colonia española no país. Con este equipo xogou durante os seguintes anos o Campionato Paulista e sufriu tamén unha rotura de peroné despois dunha entrada do dianteiro Pardal.

### Regreso a Galicia e retirada

En 1946 volveu a Galicia, e aínda que probou co Espanyol e adestrou co Celta de Vigo, acabou deixando o fútbol. Tras a súa retirada rexentou un matadoiro en Redondela.

Familia
-------

Tiña cinco irmáns e un deles, tamén alcumado Talladas, foi porteiro entre outros do Pontevedra, o Rápido de Bouzas e o Arousa.

Á súa volta do Brasil coñeceu a Carmen Carrera Queimaliños, coa que casou en 1948. Tiveron tres fillos: Marcelina, Jose Luis e Manuel Ignacio.

Notas
-----

1. 1 2 3 4  "‘Talladas’, o porteiro que deixou os campos de terra e pedras de Redondela para triunfar en Brasil co Galicia F.C.". 8 de febreiro de 2019. Consultado o 18 de marzo de 2021.
2. ↑  "La jornada del domingo".  *El Correo Gallego* (en castelán). 8 de maio de 1934. p. 4. Consultado o 18 de marzo de 2021.
3. ↑  "Sigue la busca de jugadores por el Unión Sporting". *El Pueblo Gallego* (en castelán). 6 de agosto de 1935. p. 5. Consultado o 18 de marzo de 2021.
4. ↑  "Talladas embarcó ayer para Rio Janeiro". *El Pueblo Gallego* (en castelán). 5 de marzo de 1936. p. 9. Consultado o 18 de marzo de 2021.
5. 1 2 3 4  "JOSÉ TÚNEL CABALEIRO "TALLADAS":". *Enciclopedia da Emigración Galega*. Consultado o 20 de marzo de 2021.
6. ↑  "Pablo Marí, primeiro espanhol a ganhar uma Libertadores" (en portugués). 24 de novembro de 2019. Consultado o 16 de marzo de 2021.
7. ↑  odia.ig.com.br/ *Além de Marí, Flamengo já teve outros dois espanhóis em sua história; conheça!*
8. ↑  "Talladas". *acervosantosfc.com* (en portugués). Consultado o 19 de marzo de 2021.
9. ↑  "Notas deportivas viguesas". *La Noche* (en castelán). 15 de febreiro de 1946. p. 5. Consultado o 20 de marzo de 2021.
10. ↑  "Talladas en Barcelona". *El Pueblo Gallego* (en castelán). 23 de febreiro de 1946. p. 4. Consultado o 20 de marzo de 2021.
11. ↑  "Entrenó Talladas con el Celta". *El Pueblo Gallego* (en castelán). 10 de abril de 1946. p. 4. Consultado o 20 de marzo de 2021.
12. ↑  "Deportes". *El Correo Gallego* (en castelán). 7 de febreiro de 1946. p. 2. Consultado o 18 de marzo de 2021.
13. ↑  "El Juvenil-Arosa empezará a las cuatro". *La Voz de Galicia* (en castelán). 30 de setembro de 1950. p. 5.

Véxase tamén
------------

### Outros artigos

* Datos do xogador en BDFutbol *(en castelán)*.